
RAPORT COMUN

asupra propunerii legislative pentru modificarea Legii nr.95/2006 privind reforma în domeniul sănătăţii, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 619 din 24 septembrie 2007 cu dezbaterea pe fond, în procedură obişnuită, a propunerii legislative pentru modificarea Legii nr. 95/2006 privind reforma în domeniul sănătăţii, cu modificările şi completările ulterioare.
La întocmirea prezentului raport, în conformitate cu prevederile art.97 din Regulamentul Camerei Deputaţilor, Comisiile au avut în vedere:

· avizul favorabil al Consiliului Legislativ (nr.498/19.04.2007)

· avizul negativ al Comisiei pentru buget, finanţe şi bănci (nr.22/531/5.03.2009)

· avizul negativ al Comisiei juridice, de disciplină şi imunităţi (nr.31/1014/16.10.2007)

· punctele de vedere negative ale Guvernului (nr.1151 din 17.05.2007 şi nr.91/DRP din 20.02.2009). 

· punctul de vedere negativ al Ministerului Sănătăţii, transmis prin adresa nr.20653 din 27.04.2009.


Propunerea legislativă are ca obiect de reglementare abrogarea lit.f) a alin.(2) al art.257 din Legea nr.95/2006 privind reforma în domeniul sănătăţii, cu modificările şi completările ulterioare, modificare prin care se urmăreşte ca veniturile realizate din pensii să nu mai fie supuse contribuţiei lunare pentru asigurări sociale de sănătate, în cotă de 6,5%.

Comisiile propun Plenului Camerei Deputaţilor respingerea  propunerii legislative întrucât abrogarea obligativităţii plăţii contribuţiei de asigurări sociale de sănătate aplicată asupra veniturilor realizate din pensii care depăşesc limita supusă impozitul pe venit ar conduce la diminuarea pachetului de servicii care se acordă asiguraţilor în mod echitabil şi nediscriminatoriu. Potrivit prevederilor art.213 alin.(2) lit.h) din Legea nr.95/2006, pensionarii, pentru veniturile din pensii până la limita supusă impozitului pe venit, beneficiază de asigurare cu plata contribuţiei din alte surse, respectiv bugetul de stat. Termenul de intrare în vigoare a dispoziţiilor cu privire la plata contribuţiei pentru veniturile din pensii până la limita supusă impozitului pe venit, a fost prorogat pentru data de 1 ianuarie 2010, prin Ordonanţa de urgenţă a Guvernului nr.226/2008.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate.
Membrii Comisiei pentru muncă şi protecţie socială au hotărât, cu 15 voturi pentru şi o abţinere, în şedinţa din 13 noiembrie 2007, respingerea propunerii legislative. 

La dezbateri au participat 16 deputaţi din totalul de 18 membri ai comisiei.
Membrii Comisiei pentru sănătate şi familie au hotărât, cu unanimitate de voturi, în şedinţa din 15 aprilie 2009, respingerea propunerii legislative.

La lucrări au fost prezenţi 19 deputaţi din totalul de 19 membri ai comisiei.

În şedinţa din 28 aprilie 2009, membrii Comisiei pentru muncă şi protecţie socială au fost informaţi cu privire la raportul de respingere întocmit de către Comisia pentru sănătate şi familie. Acesta a fost supus votului comisiei, fiind acceptat cu unanimitate de voturi. 

La lucrări au participat 17 deputaţi din totalul de 19 membri.
La dezbateri a participat, în calitate de invitat, în conformitate cu prevederile art.55 din Regulamentul Camerei Deputaţilor, domnul Cristian Irimie, Secretar de Stat în cadrul Ministerului Sănătăţii.
Raportul comisiilor a fost adoptat cu unanimitate de voturi.
Propunerea legislativă a fost respinsă de Senat în şedinţa din 18 septembrie 2007 în calitate de primă Cameră sesizată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

